《虎图为艾光禄天锡赋》
明代·程敏政

于莬何由此中伏，白日寒云静山麓。草间百兽未全藏，困睡应知不成熟。

玄尾空回七尺长，金眸半闪双星煜。有时独步出林莽，一声长啸千山肃。

只图当道犬羊空，岂为平生食无肉。良工写此有深意，颇似高人卧空谷。

投身拟结岁寒盟，上有长松下脩竹。虽云不动爪牙威，已觉风声撼庭木。

儿童见之骇欲走，不敢黄昏傍墙屋。丹青逼真乃如此，恐是当时溪上牧。

几思把玩发豪吟，忘却摩须手还缩。都城广厦接栋宇，入眼定知无此幅。

千金可得书画传，好事谁如汉光禄。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。